Rasuk kebaya

**Rasuk Kebaya** (Jawi: باجو کباي) nopo nga rasuk tradisional i pinakai do tongoondu id Asia Tenggara, kosuul id pogun Brunei, Indonesia, Malaysia, Singapura om Selatan Thailand. Kebaya nogi pinopokito id selatan filipina Filipina om Kemboja. Kebaya winonsoi mantad gonob kasa i padakatan miampai sarung, batik, toi ko' rasuk tradisional suai miagal do songket om motif warna-warni.

## Etimologi
Guasan kebaya okon ii mantad Asia Tenggara. Boros diti naanu mantad bahasa Portugis cabaya i kikomoyon tunik toi ko' jubah labus. Iti nopo kebaya akantung suang id suang Boros Melayu da'amot timpu penjajahan Portugis hilo id Melaka (1511–1641). Orang Portugis nopo minongolos guasan diti mantad Bahasa Arab, qaba' (قَبَاء) i intodonon mantad bahasa Parsi qaba (قبا‎) kikomoyon ‘jubah nabantug’. Catatan osopung kokomoi guason diti noimbulai ontok toun 1553 soira João de Barros mongintalang iti sabaagi rasuk tulun Islam. Ginumuan guason diti nogi kaampai *kabaya, cabie, cabaia, cabaye, caba om kabaai*. Lalaid, boros kebaya sumiliu istilah di popular montok kinomi kumaa tunik toi ko' jubah labus id pointongkop sompomogunan diti.

## Sajara

Kawo kebaya i bobos otuo nopo nga rasuk tradisional Melayu i nointutunan sabaagi rasuk anaru. Kebaya moden i popular, miagal kebaya Nyonya i kikowoyoon pomutulan lobi oniba om girot, kikotumbayaan kumingkiap mantad anaru rasuk, mibagal rasuk i gumamut umbi id koubasanan Melayu om Peranakan.  Guason rasuk anaru kikomoyon 'blus anaru' id boros Melayu, kinomi kumaa rasuk pompod totud i miagal miampai rasuk do kukuungan nga haro lalambangan id dumbangan i simat miampai kerongsang (mantad boros Kristang Melaka korasan di kikomoyon 'ginawo', mantad boros Portugis coração miampai komoyon di mibagal), toi ko' momoguno bros. Ii nogi dii nga ointutunan sabaagi rasuk laas om di gulu, gunoon mibagal do poinhali do koonduan Melayu om Peranakan id suang mogisuusuai kowoyo-woyoon.  Lalaid, soira guason kebaya poinhali gunaon, rasuk anaru om rasuk laas tradisional Melayu babaino lobi ointutunan aabaagi kebaya anaru toi ko' kebaya labuh.

Sukuon osopung kokomoi rasuk anaru norikud ontok toun 1701 id komoiboroa Inggeris-Melayu mantad Thomas Bowrey, di popokito sabaagi frock (iso kawo rasuk labus anaru miagal do kot). Koubasanan mamakai rasuk labus kiputulan miagal do kot okon do ahal wagu id Semenanjung Tanah Melayu. Ontok toun 1520-an, Duarte Barbasa nokoposurat do kusai kiharo-haro Melaka mamakai rasuk oniba pompod po'o.  Kawo rasuk don kusai diti ointutunan sabaagi rasuk sikap, om kakal po haro gisom baino sabaagi sobohogian mantad busana rasuk Melayu di lobi osukup.

Rumikot kolimpupuson kootusan ko-18, poginabasan do rasuk anaru notongkop kumaa Batavia id Jawa. Sydney Parkinson, di moi tombului Batavia, minonurat id A Journal of a Voyage to the South Seas (1773) do tongondu obibas ointutunan sabaagi Noonga Cabaia tu' yolo di mamakai rasuk tanaru kirinda tusak do gapas (banjan) di nokosondot i gisom doid gontod.

𝑇ℎ𝑒 𝑃𝑜𝑟𝑡𝑟𝑎𝑖𝑡𝑠 𝑜𝑓 𝑂𝑓𝑓𝑒𝑟𝑖𝑛𝑔𝑠 𝑡𝑜 𝑡ℎ𝑒 𝐼𝑚𝑝𝑒𝑟𝑖𝑎𝑙 𝑄𝑖𝑛𝑔 (Huángqīng Zhígòngtú 皇清職貢圖) di nopongo ontok toun 1769, popokito ponokasangai osopung songulun tondu mantad Melaka di mamakai rasuk anaru kawo oniba, miampai oinonod: "rasuk yolo oniba, (nga pakaion i diolo) gonob anaru, di tinombir miampai bagal aalus". Sukuon kumaa kebaya sabaagi rasuk poimbida tinaru Melayu imbulai id suang mogisuusuai catatan Eropah ontok kohotusan ko-19. Ontok toun 1828, John Crawfurd popokito kebaya sabaagi fesyen tulun Melayu id Melaka. Kebaya sabaagi rasuk Melayu nogi roitan id Viaje Alrededor del Mundo (1855), Notes on the Malays of Penang and Province Wellesley (1857), Perak and the Malays (1878), om The Golden Chersonese and the Way Thither (1883).

Ontok toun 1920-an, fesyen kebaya insan po kaagu monimbaba do kinowoliho' soira tinaru Peranakan Cina tumimpuun orohian kebaya oniba di ogirot id tinan, winonsoi mantad gonob voile kilangkit om pinakai miampai camisole gapas. Pisudongo miampai gonob sarung di serba guno, kowoyo-woyoon rasuk diti ointutunan sabaagi rasuk Nyonya om osikap sumiliu busana tikid tadau di notorimo tulun poinggonop.  Ontok toun 1950-an, poginabasan kebaya nokoimbulai sabaagi iso trend, lolobi id Tanah Melayu, pointanud miampai kinowoliho' koubasanan di nakarahung mantad koimbulayan industri filem Melayu om majalah fesyen. Ontok tadau diti, kebaya tumimpuun notorimo sabaagi lambang koonduan om lininu'ud, om kowoyo-woyoon dau di olumis di kohiok pongimurian id pointongkop Asia Tenggara. Trend diti kumingkiap ontok toun 1960-an soira Malaysia Airlines popointutun kebaya sabaagi rasuk a'agal pramugari diolo, om popoingkakal koingkakat-kakato' dau id pomogunan fesyen om identiti koubasanan.

### Koporojistoran doid UNESCO
Ontok toun 2022, Malaysia manganu inisiatif om momolohou pogun suai di miilang tinungkus kebaya montok mogiampot popoingkakat rasuk dii montok ko'okunanWarisan Budaya Tidak Ketara UNESCO. Brunei, Singapura om Thailand kaakun do kookunan kosokodungan diti. Mulong pia do ingkaa, taba dii nakaanu katangkabaan oginggo mantad kotinaruan om pomolinta Indonesia di mambanta do kebaya nopo nga kuasa do tontok eksklusif Indonesia. Pomolinta Indonesia mamawara ontok November 2022 do diolo tatap kaakun kebaya maya ko'okunan mintootoiso.  Nga, ontok Februari 2023, agagau rasuk tradisional dii pasanarayon aiso ka'ampaian diolo, om nogi sabab kokurian kointalangan montok monokodung koponugatan sondii, pomolinta Indonesia momonsoi turug-U om monokodung miampai ko'okunan oinsanan. Kebaya pasanarayon do poimbida' sabaagi sobohogian mantad Warisan Budaya Tidak Ketara Kemanusiaan UNESCO ontok Disember 2024.

## Pautan
Lihat Jenis-jenis Kebaya di Malaysia

## Rujukan